Joan Baez
Store norske leksikon,Kunst og estetikk,Musikk,Populærmusikk,Visesang
Joan Baez er en amerikansk sanger, tekstforfatter og komponist som var en av de store visesangerne på 1960-tallet.
Hun er oppvokst en rekke steder, blant annet Bagdad, California og (fra 1958) Massachusetts. Fra tidlig i 1960-årene var Baez en fremtredende skikkelse i den amerikanske visebølgen, kjent for sine tolkninger av tradisjonelle folkeviser og dagsaktuelle protestsanger (blant annet We Shall Overcome). Hun er også kjent for sin innsats i kampen mot rasediskriminering og mot krigen i Vietnam.Hun samarbeidet en stund nært med sin daværende kjæreste Bob Dylan og bidro til å gjøre flere av sangene hans kjent. I 1965 grunnla hun The Institute for the Study of Non-Violence i California, og i 1979 hjelpeorganisasjonen Humanitas International. Baez har vunnet stor anerkjennelse for sin uredde kamp for menneskerettighetene.Blant hennes mange album kan nevnes debuten Joan Baez (1960), Farewell Angelina (1965), Diamonds and Rust (1975), Recently (1988), Ring Them Bells (1995) og Dark Chords on a Big Guitar (2003). Hennes største hits er There But For Fortune (1965) og The Night They Drove Old Dixie Down (1971).Baez har også utgitt selvbiografiene Daybreak (1968) og And A Voice To Sing With (1987). Hun ble i 2017 innvalgt i Rock and Roll Hall of Fame, og i 2019 holdt hun sin avskjedsturné – 78 år gammel. Les mer i Store norske leksikon visesang protestsanger Eksterne lenker Joan Baez